27 august 2025

**Comunicat de presă**

**Reglementarea activității prestatorului casnic**

Agenția Județeană pentru Ocuparea Forței de Muncă Caraș-Severin reamintește faptul că activitatea prestatorului casnic este reglementată prin Legea nr. 111 din 21 aprilie 2022, care stabilește modul în care persoanele fizice desfăşoară activități casnice ocazionale pentru care sunt remunerate exclusiv în tichete de activități casnice.

Activitatea casnică reglementată prin această lege este activitatea ocazională, necalificată, desfăşurată de un prestator casnic în gospodăria beneficiarului casnic, la domiciliul prestatorului casnic sau în alt loc necesar desfăşurării acesteia, stabilit de comun acord. Lista activităților casnice eligibile cuprinde 34 de activități, de la curățenia locuinței, călcarea rufelor, prepararea hranei, plimbarea animalelor de companie, realizarea de cumpărături, ingrijirea persoanelor dependente, întreținerea spațiilor verzi, tăierea lemnelor etc.

Prestatorul casnic trebuie să aibe cel puțin 16 ani și nu poate fi un membru al familiei beneficiarului casnic.

În vederea prestării activităţilor casnice, între prestatorul casnic şi beneficiarul casnic se stabileşte un raport juridic prin acordul de voinţă al părţilor, fără a avea o formă scrisă. Aceștia convin asupra activităţilor, a numărului de ore sau a volumului de muncă şi asupra plăţii aferente activităţii casnice.

Durata zilnică a prestării activităţilor casnice pentru un beneficiar casnic nu poate depăşi 12 ore, respectiv 6 ore pentru prestatorii casnici cu vârsta cuprinsă între 16 şi 18 ani.

Pentru desfăşurarea de activităţi casnice remunerate, atât beneficiarii casnici, cât şi prestatorii casnici trebuie sa se înregistrează prin crearea unui cont personal în Platforma electronica de evidenţă a desfăşurării activităţilor casnice, gestionată de Agenţia Naţională pentru Ocuparea Forţei de Muncă : <https://tichete.anofm.ro> , unde pot vizualiza și Ghidurile de utilizare a platformei pentru prestatori, beneficiari și angajatori.

Eliberarea tichetelor de activităţi casnice pentru angajatori și beneficiari se realizează de către agenţia pentru ocuparea forţei de muncă în raza cărora aceştia îşi au sediul, sediul social sau punctul de lucru, respectiv AJOFM-ul de care apartine beneficiarul casnic.

Tichetele de activitati casnice se pot emite in format electronic sau in format fizic (pe suport de hartie) in functie de solicitarea beneficiarului casnic. Acesta are obligaţia de a valorifica tichetele de activităţi casnice în termen de 12 luni de la data achiziţionării acestora.

Beneficiarul casnic are posibilitatea de a returna tichetele de activităţi casnice achiziţionate şi neutilizate în 30 de zile de la împlinirea termenului de 1 an de la data achizitionarii, primind valoarea nominală a acestora din care se scade, în situaţia tichetelor de activităţi casnice emise în format fizic, pe suport hârtie, costul suportat de Agenţia Naţională pentru Ocuparea Forţei de Muncă cu tipărirea şi distribuirea acestora.

Prestatorul răscumpără tichetele de la agenţia pentru ocuparea forţei de muncă în raza căreia acesta îşi are sediul. Valoarea nominală a tichetului de activităţi casnice este de 15 lei şi poate fi actualizată anual prin legea bugetului asigurărilor sociale de stat.

Tichetele de activități casnice pot fi preschimbate în bani de către prestatorul casnic în maximum 12 luni de la data primirii acestora, în numerar, la agenția pentru ocuparea forței de muncă sau la furnizorul de serviciu universal ori, după caz, prin ordin de plată/transfer în contul bancar indicat de către prestatorul casnic prin Platforma electronică de evidență a desfășurării activităților casnice.

Valoarea minimă a contribuţiei lunare, calculată potrivit dispoziţiilor Legii nr. 111/2022, pentru ca un prestator casnic să beneficieze de calitatea de asigurat în sistemul de asigurări sociale de stat, este contribuţia aferentă a minimum 85 de tichete de activităţi casnice.

Menţinerea calităţii de asigurat în sistemul de asigurări sociale de sănătate se face prin preschimbarea în bani a minimum 85 de tichete de activităţi casnice, lunar.

Plata contribuţiei de asigurări sociale, în condiţiile prezentei legi, conferă prestatorului casnic calitatea de asigurat în sistemul public de pensii, potrivit prevederilor legale în vigoare.

Pentru veniturile realizate din desfășurarea activității, prestatorul casnic datorează impozitul pe venit şi contribuţia de asigurări sociale, baza de calcul pentru acestea fiind 50% din valoarea nominală a tichetului de activităţi casnice. Obligaţiile fiscale se reţin din contravaloarea aferentă tichetelor de activităţi casnice preschimbate și se plătesc în numele prestatorilor casnici de către agenţiile pentru ocuparea forţei de muncă.

La returnare, valoarea netă a unui tichet de activități casnice preschimbat este 12 lei. Din valoarea nominală a unui tichet de 15 lei se datorează impozit 1 leu și CAS 2 lei, valoarea încasată de către prestator fiind de 12 lei.

Beneficiarul casnic (care nu primeste tichete sub forma de prima de la angajatori) care achizitioneaza personal tichete, suportă doar valoarea nominală a tichetelor.

De asemenea, angajatorii (agenti economici) pot acorda angajaţilor proprii sub formă de primă sau bonus, în afară de salariul de bază stabilit, tichete de activităţi casnice pe suport hârtie sau electronic, suportând valoarea nominală a acestora.

Angajaţii care au calitatea de beneficiari casnici datorează impozit pe venit pentru sumele reprezentând contravaloarea tichetelor de activităţi casnice primite și nu datorează contribuţii sociale obligatorii pentru aceste sume.

Angajatorii (agenti economici) care achiziţionează şi acordă într-un an calendaristic un număr de cel puţin 600 de tichete de activităţi casnice pentru acelaşi angajat pot beneficia gratuit, la cerere, în anul următor, de un număr de 50 de tichete. Acestia nu datorează contribuţia asiguratoare pentru muncă.

Informații detaliate privind activitatea prestatorului casnic pot fi obținute prin contactarea AJOFM Caraș-Severin la sediile acesteia din județ sau la telefon 0255/212160.

Agenția Județeană pentru Ocuparea Forței de Muncă Caraş-Severin